รมว.คมนาคม ยืนยัน ไม่มีการเรียกเก็บค่าบริการการจัดทำ VISA ON ARRIVAL จากนักท่องเที่ยว
นายศักดิ์สยาม ชิดชอบ รัฐมนตรีว่าการกระทรวงคมนาคม  กล่าวถึงกรณีมีการเผยแพร่ผ่านสื่อออนไลน์ถึงการเรียกเก็บค่าบริการจากนักท่องเที่ยวที่จุดทำ VISA ON ARRIVAL (VOA) ณ ท่าอากาศยานสุวรรณภูมิ ซึ่งเป็นการอำนวยความสะดวกแก่ผู้โดยสารทั้ง 10 ประเภท เช่น คนพิการ สตรีมีครรภ์ ผู้สูงอายุ 70 ปีขึ้นไป เป็นต้น ว่า กระทรวงคมนาคม ได้ตรวจสอบข้อมูลจาก บริษัท ท่าอากาศยานไทย จำกัด (มหาชน) (ทอท.) และผู้แทนกองบังคับการตรวจคนเข้าเมือง 2 ได้รับการยืนยันว่า ไม่มีการเรียกเก็บค่าบริการดังกล่าว โดยสำนักงานตรวจคนเข้าเมืองจะเรียกเก็บเพียงค่าธรรมเนียมการขอรับตรวจลงตรา ณ ช่องทางอนุญาตของด่านตรวจคนเข้าเมือง (VOA) จำนวน 2,000 บาทตามกฎหมายเท่านั้น รวมไปถึงการให้บริการช่องทาง Fast Track VISA ก็ไม่มีการเรียกเก็บค่าใช้จ่ายเพิ่มเติม เช่นกันรัฐมนตรีว่าการกระทรวงคมนาคม ยังกล่าวถึงการจัดระเบียบพื้นที่จุดนัดพบของบริษัทท่องเที่ยว (กรุ๊ปทัวร์) ภายในอาคารผู้โดยสารท่าอากาศยานสุวรรณภูมิ ว่า เนื่องจากปัจจุบันมีการเดินทางเป็นหมู่คณะเพิ่มขึ้น ตั้งแต่กลางเดือนธันวาคม 2565 เป็นต้นมา ท่าอากาศยานสุวรรณภูมิ ได้ดำเนินการจัดระเบียบพื้นที่สำหรับกรุ๊ปทัวร์ เพื่อเป็นการลดความแออัดบริเวณหน้าเคาน์เตอร์เช็กอิน ไม่ให้กีดขวางทางเดินผู้โดยสารรายอื่น โดยจัดพื้นที่รองรับกรุ๊ปทัวร์ขาออกโดยเฉพาะไว้ที่บริเวณชั้น 4 ประตู 10 ซึ่งจากการดำเนินการกว่า 1 เดือนที่ผ่านม บริษัทท่องเที่ยวให้ความร่วมมือในการดำเนินการตามแนวทาง การจัดระเบียบพื้นที่เป็นอย่างดี และไม่ทำให้เกิดปัญหาความแออัดของพื้นที่บริเวณชั้น 4 ประตู 10 เนื่องจากปัจจุบันกรุ๊ปทัวร์หนาแน่นในช่วงเวลากลางคืน ซึ่งเป็นช่วงเวลาเดียวกับเที่ยวบินขาออกในเส้นทางยุโรป ญี่ปุ่น เกาหลี เป็นต้น ส่วนกรุ๊ปทัวร์ของนักท่องเที่ยวชาวจีนส่วนใหญ่จะเดินทางขาออกช่วงเวลากลางวัน ซึ่งเป็นคนละช่วงเวลากับกรุ๊ปทัวร์หนาแน่นในช่วงเวลากลางคืน ควบคู่การสร้างความรับรู้ ในการปรับปรุงบริการให้หน่วยงานที่เกี่ยวข้องและประชาชนรับทราบ ในรูปแบบวีดีโอคลิปประชาสัมพันธ์บนเครื่องบิน เพื่อประชาสัมพันธ์ให้ผู้โดยสารรับทราบ